Huono-osaisten asuinalueiden listaan päätyneiden alueiden asukkaat löytävät kotilähiöistään paljon hyvääkin.

Tuore tutkimus selvitti Suomen huono-osaisimmat asuinalueet. Eninten huono-osaisia alueita listattiin Oulusta ja Turusta, Tampereelta listalle päätyi viisi kaupunginosaa: Tesoma, Nekala, Hervanta, Multisilta ja Peltolammi.

Iltalehti jalkautui Tampereella kysymään asiasta puutarhakaupunginosa Nekalan ja Suomen suurimman lähiön Hervannan asukkailta.

It-alalla ja asiakaspalvelussa työskentelevät Timo ja Tiina ostivat edullisesti asunnon puolitoista vuotta sitten noin 3000 asukkaan kaupunginosasta Nekalasta asuttuaan kymmenen vuotta lähempänä keskustaa.

Timo ja Tiina ihastuivat halvempaan ja idylliseen kaupunginosaan. JUHA VELI JOKINEN

- Halvempi hinta oli syy muuttoon vaikka kaupunginosalla oli jo silloin villi maine. Minusta tämä on rauhallinen ja jotenkin idyllinenkin alue, Tiina sanoo.

Timo komppaa.

- Kaikenlaista puhuttiin ja Nekalasta liikkui tosiaan villejä juttuja, mutta muutimme siitä huolimatta. Palvelut ovat lähellä ja samoin ydinkeskusta. Me olemme saaneet olla rauhassa.

Fysioterapiaa opiskeleva Tiina ja puualalla työskentelevä Mikko ihastuivat 1950-luvun päältä rapattuun hirsitaloon ja vaihtoivat kotia Kalevan kaupunginosasta Nekalaan.

- Tuttuja asuu täällä ja ihastuimme asuntoomme ja muutimme, tämä on ollut mainettaan parempaa aluetta, ihan leppoista. Voi kävellä keskustaan, jos haluaa. Emme kadu muuttoa, pariskunta sanoo.

Tiina ja Mikko eivät liiku öisin asuinalueellaan. JUHA VELI JOKINEN

He toivovat, että alue säilyy monimuotoisena, ja puista ja istutuksista pidetään huolta.

- Emme liiku öisin, siksi ei tarvitse varoa niin paljoa.

Sinkkuna äitinsä kanssa elelevä hitsari Roope, 26, myi asuntonsa Nokialta ja muutti äitinsä kanssa yhdessä puutaloon Nekalaan, missä äiti oli asunut jo yksitoista vuotta.

- On täällä kovaakin menoa, vappuna soi lujaa joka puolella ja eräänä kesäyönä alkoi bileet ja neljä päivää sitä soittoa kuuli. Täällä asuu ihan oma porukkansa. Mummolakin on tässä aivan lähellä ja olen lapsesta asti kulkenut täällä, mies sanoo.

Roope on kärsinyt öisistä meluista juhlivien talojen pihoista. JUHA VELI JOKINEN

Hän lähettää tiukkoja terveisiä päättäjille.

- Säilyttäkää vanhat talot ja remontoikaa huonot, ei niitä saa purkaa. Sekaan voi sitten rakentaa halleja ja teollisuuttakin, mutta sopivasti suunnitellen. Ei saa autioittaa Nekalaa, vaan kunnostaa.

Hervanta on mainettaan parempi

Marja, 73, ei halua kuvaan, mutta sanoo asuneensa Hervannassa vuodesta 1976.

- Parkkipaikalla kävi kauppa-auto ja oli hiljaista, alue on nyt vasta kasvanut räjähdysmäisesti. Omat tytöt kasvoivat täällä ja ovat saaneet olla rauhassa. Luonto ja Suolijärvi ovat ihania, Marja sanoo.

Tampereen Teknillisessä yliopistossa opiskelevat Kaisa, 22, Jusu, 22, ja

Vilma, 22, ovat viihtyneet Hervannassa.

Kaisa, Jusu ja Vilma ovat opiskelijoita TTY:sta ja pitävät Hervantaa mainettaan parempana. JUHA VELI JOKINEN

- Tämä on mainettaan paljon parempi. Täällä on halvemmat asunnot ja siksi monet vähän laitapuolen kulkijat löytävät tänne. Elokuvateatteri saisi tulla alueelle takaisin, se meni konkkaan. Miksei myös poliiseja voisi näkyä kaduilla enemmän öisin, he sanovat ja katsovat Hervannan poliisikoululle päin.

Aki, 32, ja Tiia, 28, ovat kriittisempiä.

- Olen varovainen kun liikun pimeällä, täällä on sattunut kaikenlaista. Ennen oli vähemmän varkauksia, ryöstöjä ja väkivaltaa. Isäni on kaatunut muutaman kerran pahoin, kun ei enää hiekoiteta kunnolla kaikkia katuja. Isän käsi on murtunut kolme kertaa.

Tiian mukaan asumistuetut asuntolat tuovat epämääräisiä liikkujia kaduille.

- Oli jo ennenkin rauhatonta joskus öisin, nyt en enää ole sellaiseen törmännyt.

Aki ja Tiia toivovat ihmisille enemmän vapaa-ajan paikkoja, ei vain kapakoita. Liikuntapaikat saavat kiitosta. JUHA VELI JOKINEN

Aluetta pitää Akin mielestä kehittää, ei autioittaa palveluista. Nuoria aikuisia ei oteta huomioon mitenkään.

- Työvoimatoimisto lähti pois Hervannasta, Kelaan pääsee vain varatuilla ajoilla. Täällä ei ole mitään muuta nuorille aikuisille kuin kapakat.

- Lapsille ja vanhuksille on paikkoja ja aktiviteettia, mutta ei nuorille aikuisille. Nuorisotiloja ja tekemistä enemmän, että ihmiset pysyvät pois kaduilta ja rikoksista, he sanovat.

Aki antaa kyllä kiitosta Hervannan ulkoilureiteille ja hiihtoladuille.

Juttua oikaistu 17.12.2018 kello 18:55. Täsmennetty ilmaisu ”kaupunginosa” muotoon ”asuinalue”.